Pakkie ontplof by Amerikaanse universiteitDie Northeastern University in Boston, VSA. (Foto: Maddie Meyer / Getty Images via AFP) Amerikaanse owerhede het Woensdag ’n ondersoek van stapel gestuur nadat ’n bombelaaide pakkie die vorige aand by ’n universiteit in Boston, Massachusetts, ontplof het. Die bom was waarskynlik bedoel as waarskuwing vir dié wat virtuele realiteit bevorder. Polisiebeamptes is Dinsdagaand na die private navorsingsuniversiteit Northeastern University ontbied nadat daar ’n pakkie op die kampus ontplof het. Die polisie se bomeenheid het kort ná hul aankoms ’n tweede pakkie op die kampus gevind en dit onskadelik gestel. ’n 45-jarige werknemer aan die universiteit is sedertdien na ’n hospitaal vervoer vir mediese behandeling nadat hy weens die ontploffing geringe beserings aan sy hand opgedoen het. Die pakkie is by Holmes Hall op die kampus afgelewer. (Foto: Maddie Meyer / Getty Images via AFP) Die Amerikaanse owerhede het teen Woensdag geen verdere inligting óf ’n moontlike motief vir die plant van die pakkies bekend gemaak nie. Luidens Amerikaanse mediaberigte het die pakkie wel ’n nota bevat waarin Mark Zuckerberg, stigter van Facebook, en akademiese instellings wat bande met virtuelerealiteit-ontwikkelaars het, gekritiseer word. Die bombelaaide pakkie is boonop by Holmes Hall op die kampus afgelewer, wat die Immersive Media Labs- virtuele realiteitsentrum huisves. Die Federale Buro vir Ondersoek (FBI) is betrokke by die ondersoek.